Klasse hervat Maandag by TUT-kampusTUT Soshanguve. Foto: Facebook Akademiese aktiwiteit hervat Maandag (8 Oktober 2018) by die Tshwane Universiteit van Tegnologie se twee Soshanguve-kampusse. Dit volg ná gewelddadige betogings en vandalisme wat studente en personeel op dié kampusse se veiligheid bedreig het. Die universiteit het geen ander keuse gehad as om aktiwiteite by die kampusse op te skort nie, het Willa de Ruyter, woordvoerder van TUT, gesê. “Studente kan Sondag reeds na koshuise terugkeer om voor te berei,” het sy bygevoeg. “Veiligheid bly TUT se eerste prioriteit en ŉ veiligheidsgebeurlikheidsplan is geïmplementeer.” Volgens dié plan sal studente slegs sekere ingange na die kampusse mag gebruik en slegs geregistreerde studente sal toegelaat word met ŉ geldige ID-boekie, studentekaart en bewys van registrasie vir die 2018- akademiese jaar. Alle personeel en studente moet deurgaans hul studentekaarte sigbaar vertoon. “Oortreders sal aangekeer word en aangekla word van betreding.” Eindjaareksamens vir studente op alle TUT-kampusse, buiten Soshanguve-Noord en Soshanguve-Suid, begin op 12 November 2018. Besonderhede oor hul eindeksamens sal met Soshanguve-studente bespreek word sodra bedrywighede hervat. “Die universiteit het begrip dat studente emosioneel geraak is deur voorvalle op die Soshanguve-kampusse. Ons nooi hulle uit om gebruik te maak van die beraders en ondersteuningsdienste.”